**SPLOŠNI POGOJI
ZA UPORABO SUBVENCIONIRANIH VOZOVNIC INTEGRIRANEGA JAVNEGA POTNIŠKEGA PROMETA – SPUP-IJPP**

12.11.2016

VSEBINSKO KAZALO

[1 Splošne določbe 3](#_Toc459631923)

[2 izvajanje prevozov v sistemu IJPP 6](#_Toc459631924)

[3 Uporaba VOZOVNIC ijpp 8](#_Toc459631925)

[3.1 Vozovnice IJPP 8](#_Toc459631926)

[3.4. Kartica IJPP 12](#_Toc459631927)

[3.5 Nadomestna listna vozovnica IJPP 15](#_Toc459631928)

[4 Prodaja vozovnic IJPP 15](#_Toc459631929)

[5 Validacija vozovnic IJPP 16](#_Toc459631930)

[6 Kontrola vozovnic IJPP 18](#_Toc459631931)

[7 Vračilo in menjava vozovnic IJPP 20](#_Toc459631932)

[8 Reklamacije in odškodninski zahtevki 20](#_Toc459631933)

[9 Informiranje in pomoč potnikom 21](#_Toc459631934)

[10 Odzivi uporabnikov storitev IJPP 22](#_Toc459631935)

[11 Najdeni predmeti 22](#_Toc459631936)

[12 Varovanje osebnih podatkov 22](#_Toc459631937)

Na podlagi 120. člena Obligacijskega zakonika in v skladu z zakonoma, ki urejata prevozne pogodbe v cestnem in železniškem prometu Ministrstvo za infrastrukturo (v nadaljevanju: upravljavec IJPP) objavlja

**SPLOŠNE POGOJE
ZA UPORABO SUBVENCIONIRANIH VOZOVNIC INTEGRIRANEGA JAVNEGA POTNIŠKEGA PROMETA – SPUP-IJPP**

# Splošne določbe

(vsebina in uporaba splošnih pogojev)

1. Produkti integriranega javnega potniškega prometa so subvencionirane vozovnice IJPP (v nadaljevanju: vozovnice IJPP), katerih izdajatelj je upravljavec integriranega javnega potniškega prometa (v nadaljevanju: upravljavec IJPP), in se uporabljajo v javnem potniškem prometu (v nadaljevanju: JPP) v Sloveniji in potnikom omogočajo uporabo različnih vrst prevoza.
2. Splošni pogoji za uporabo subvencioniranih vozovnic integriranega javnega potniškega prometa (v nadaljevanju: SPUP-IJPP) urejajo pogodbeno razmerje med upravljavcem IJPP, potnikom in prevoznikom, pogoje in način nakupa vozovnice IJPP, način uporabe vozovnic IJPP ter druge vsebine, povezane s pogodbenim razmerjem med upravljavcem IJPP, prevoznikom in potnikom. Pogodbeno razmerje med upravljavcem IJPP, potnikom oziroma drugim uporabnikom sistema IJPP (v nadaljevanju: potnik) in prevoznikom se oblikuje na podlagi nakupa in uporabe vozovnice IJPP.
3. Potnik stopi v pogodbeno razmerje s prevoznikom, ki je izvajalec prevoza z uporabo (validacijo) vozovnice IJPP. Prevoznik ves čas trajanja prevoza prevzema odgovornost za prevoz potnika v skladu z zakonodajo, ki ureja prevozne pogodbe.
4. SPUP-IJPP so sestavni del pogodbenega razmerja med upravljavcem IJPP, prevoznikom in potnikom, sklenjenega na podlagi kupljene in uporabljene (validirane) vozovnice IJPP. S trenutkom nakupa vozovnice IJPP vsak potnik soglaša z vsebino SPUP-IJPP in je v celoti zavezan k spoštovanju njihove vsebine.
5. SPUP-IJPP in vse njihove spremembe so za potnika veljavni, če so bili najmanj tri dni pred datumom pričetka veljavnosti objavljeni na spletnih straneh upravljavca IJPP.

(uporaba prevoznih pogojev prevoznika)

1. Potnik, ki uporablja vozovnico IJPP, mora pri uporabi voznega sredstva, vključenega v sistem IJPP, upoštevati prevozne pogoje prevoznika.
2. Prevozni pogoji posameznega prevoznika in vse njihove spremembe so za potnika veljavne, če so bile najmanj tri dni pred datumom pričetka veljavnosti objavljeni na spletni strani prevoznika.
3. V primeru nejasnosti ali neskladnosti med prevoznimi pogoji, ki jih predpiše posamezni prevoznik, ter SPUP-IJPP za potnika veljajo določila SPUP-IJPP.

(cena vozovnic IJPP)

 Cene vozovnic IJPP in kartic IJPP, ki jih izdaja upravljavec IJPP, so določene s temi splošnimi pogoji in s pravilnikom, ki določa cene subvencioniranega prevoza.

(pomen izrazov)

1. V SPUP-IJPP uporabljeni izrazi imajo naslednji pomen:

|  |  |
| --- | --- |
|  | **Aplikacija** **IJPP** je enotna slovenska transportna aplikacija (ESTA), ki predstavlja virtualno okolje na kartici IJPP in omogoča hrambo vozovnic IJPP ter uporabo ostalih datotek in podatkov, ki so shranjeni na elektronski kartici. Kartična aplikacija IJPP ne vključuje dobroimetja. |
|  | **Cona** je geografsko zaključeno območje prometnih povezav, v okviru katerega velja enotna cena prevoza, ne glede na prevoženo razdaljo znotraj cone. |
|  | **Conski sistem** je sistem prevoza v geografsko-prometnem območju, ki se imenuje consko območje in obsega območje v okviru mesta ali urbane regije. |
|  | **Consko območje** je geografsko območje, ki je sestavljeno iz ene ali več con. |
|  | **Informacijski portal** je spletni portal, na katerem so objavljene informacije o sistemu IJPP in druge informacije, pomembne za potnike.  |
|  | **Itinerar** je načrt potovanja, ki je sestavljen iz zaporedja postaj oz. postajališč, na katerih ima vozno sredstvo postanek. Seznam je sestavljen iz začetne postaje oz. postajališča, končne postaje oz. postajališča in vseh vmesnih postaj in postajališč. |
|  | **Kartica IJPP** je elektronska brezkontaktna kartica (RFID), ki je označena z logotipom IJPP. Kartico IJPP izdaja upravljavec IJPP, prevozniki ali drugi ponudniki v dogovoru z upravljavcem IJPP.  |
|  | **Koledar voženj** za vsako vožnjo na liniji in za vsak dan v letu določa, če linija obratuje ali ne. |
|  | **Količinska vozovnica** vključuje vnaprej določeno število oz. paket kuponskih vozovnic. Vsaka kuponska vozovnica predstavlja eno enkratno vozovnico. |
|  | **Linija** je določena z relacijo vožnje in vključuje vse vožnje na tej relaciji vožnje. |
|  | **Prestopna točka** je točka, na kateri potnik prestopa iz enega v drugo vozno sredstvo, ki vozi v sistemu IJPP, in lahko potniku v skladu s pogoji uporabe in veljavnostjo vozovnice IJPP omogoča prestop v vozna sredstva iste vrste prevoza ali v vozna sredstva različnih vrst prevoza (intermodalna prestopna točka). |
|  | **Relacija potovanja** je opis potovanja, določen na vozovnici IJPP z začetno in končno postajo ter prestopnimi točkami. |
|  | **Relacijski sistem** je sistem prevoza na geografsko-prometnem območju, ki je namenjen prevozu med kraji oz. postajami/postajališči, kjer vsaj začetna ali končna postaja/postajališče leži izven conskega območja, vendar lahko poteka tudi preko conskih območij. |
|  | **Sistem IJPP** zajema pogoje, pravila in izvajanje delovanja upravljavca IJPP, subjektov, ki v okviru tega sistema opravljajo gospodarsko javno službo javnega prevoza potnikov v notranjem mestnem in medkrajevnem linijskem cestnem prometu ter v notranjem železniškem prometu, in vključuje prodajo ter nadzor nad uporabo vozovnic IJPP, izvajanje nadzora in reguliranja sistema JPP ter pogoje in pravila uporabe vozovnic IJPP in informiranje potnikov oziroma drugih uporabnikov vozovnic IJPP.  |
|  | **Subvencionirana vozovnica IJPP** je subvencionirana vozovnica, kot je določena v zakonu, ki ureja prevoz v cestnem prometu in se uporablja v sistemu IJPP kot vozovnica IJPP v skladu s Splošnimi pogoji za uporabo subvencioniranih vozovnic integriranega javnega potniškega prometa. |
|  | **Tarifni razred** določa ceno relacijske vozovnice glede na dolžino relacije. Tarifni razredi IJPP so razdeljeni na dolžinske razrede, ki so lahko za različne vrste vozovnic različni. Tarifni razredi za subvencionirano vozovnico IJPP se imenujejo razredi oddaljenosti in so določeni v Pravilniku, ki določa cene subvencioniranega prevoza. |
|  | **Terminska vozovnica** je (dnevna, tedenska, mesečna, …) vozovnica, ki v času veljavnosti potniku omogoča poljubno število voženj na geografskem območju njene veljavnosti  |
|  | **Validacija vozovnic IJPP** je postopek, s katerim se preverja vsebina in veljavnost vozovnice IJPP, upravičenost do popusta ter se aktivira uporaba vozovnice IJPP. |
|  | **Vozni red IJPP** določa čas prihodov in odhodov voznih sredstev na posamezno postajo oziroma postajališče na liniji in za vsako linijo vsebuje podatke o vseh zaporednih postajališčih (itinerar) in časih prihodov in odhodov s postajališča v nekem dnevu ter vse druge informacije, ki jih potnik potrebuje za potovanje.  |
|  | **Vozovnica** je prevozni dokument, ki se lahko potniku izda v obliki vozovnice IJPP ali kot vozovnica prevoznika in potniku omogoča uporabo prevoznih storitev. |
|  | **Vozovnica IJPP** je subvencionirana vozovnica IJPP in predstavlja prevozni dokument, ki se izda na elektronski kartici IJPP, s katerim se sklene pogodba o prevozu med upravljavcem IJPP in potnikom. Na podlagi vozovnice IJPP potnik na geografskem območju veljavnosti vozovnice IJPP pridobi pravico do prevoza z voznimi sredstvi, ki so vključena v sistemu IJPP, in jo lahko uporablja v časovnem obdobju njene veljavnosti. Ob uporabi (validaciji) vozovnice IJPP se v pogodbeno razmerje s potnikom vključi prevoznik, ki izvaja prevoz z voznim sredstvom, na katerem je potnik validiral vozovnico IJPP. |
|  | **Vstopna in izstopna točka** sta točki vstopa in izstopa potnika v oziroma iz voznega sredstva, ki ga izbere za potovanje. Vstopna in izstopna točka sta lahko začetna ali končna postaja/postajališče ali katerakoli vmesna postaja oziroma postajališče, na kateri lahko potnik prestopa v drugo vozno sredstvo (prestopna točka). |
|  | **Začetna in končna postaja ali postajališče** sta začetna in končna točka potovanja, ki sta določeni za vsako relacijsko vozovnico, ali pa točki začetka in zaključka neke linije. |

1. Drugi izrazi uporabljeni v SPUP-IJPP imajo enak pomen, kot je določen v predpisih, ki urejajo prevozne pogoje v cestnem in železniškem prometu.

# izvajanje prevozov v sistemu IJPP

(izvajalci prevozov v sistemu IJPP)

1. V sistemu IJPP izvajajo prevozne storitve izvajalci gospodarske javne službe javnega prevoza potnikov v notranjem mestnem in medkrajevnem linijskem cestnem prometu ter v notranjem železniškem prometu in so na podlagi predpisa ali dogovora z lokalno skupnostjo vključeni v sistem IJPP. Seznam izvajalcev, ki opravljajo prevozne storitve v sistemu IJPP, je objavljen na spletnih straneh upravljavca IJPP.
2. V sistem IJPP so od trenutka, ko vstopijo na slovensko avtobusno ali železniško omrežje, do trenutka, ko ga zapustijo, vključena tudi prevozna sredstva v mednarodnem JPP, s katerimi se izvaja gospodarska javna služba JPP.
3.

(način izvajanja prevozov)

1. V sistemu IJPP se prevozne storitve zagotavljajo v obliki relacijskega in/ali conskega sistema.
2. Conski sistem izvajanja prevoznih storitev izvajajo izvajalci gospodarske javne službe javnega prevoza potnikov v mestnem linijskem prometu ter izvajalci gospodarske javne službe javnega prevoza potnikov v medkrajevnem linijskem cestnem prometu in v notranjem železniškem prometu, kadar se njihova vozna sredstva nahajajo na conskem območju. Geografske cone za vse mestne linijske prevoze, ki so vključeni v sistem IJPP, so objavljene na spletnih straneh upravljavca IJPP. V conskem sistemu se uporabljajo conske vozovnice IJPP, na katerih je zapisana oznaka conskega območja in število veljavnih con.
3. Relacijski sistem izvajanja prevoznih storitev izvajajo izvajalci gospodarske javne službe javnega prevoza potnikov v medkrajevnem linijskem cestnem prometu in železniškem prometu. Namenjen je povezovanju geografsko-prometnih območij izven conskih območij. Prevoz je določen z relacijo potovanja. Relacijski sistem se lahko izvaja tudi med postajami/postajališči relacijskega sistema, ki ležijo znotraj conskega območja. V relacijskem sistemu so veljavne relacijske vozovnice IJPP, na katerih je določena relacija potovanja in jih lahko potnik veljavno uporabi samo na tej relaciji.

(uporaba conskih vozovnic IJPP v relacijskem sistemu vožnje)

1. Vozna sredstva v relacijskem sistemu vožnje lahko na conskem območju uporabijo tudi potniki s consko vozovnico IJPP.
2. Postaje/postajališča na katerih lahko na vozna sredstva v relacijskem sistemu vožnje vstopajo potniki z veljavno consko vozovnico IJPP so označena v voznem redu.
3. (vozna sredstva z obvezno rezervacijo)
4. V sistem IJPP so lahko vključena vozna sredstva za katera izvajalec prevoza zahteva obvezno rezervacijo sedeža. Potnik, ki se odloči za prevoz s takim voznim sredstvom, mora rezervacijo sedeža na tem voznem sredstvu pridobiti v skladu s prevoznimi pogoji prevoznika.
5. Rezervacijo je mogoče pridobiti le na prodajnem mestu prevoznika, ki izvaja prevoz s takšnimi voznimi sredstvi.
6. Prevozni pogoji prevoznika se uporabljajo le za izdajo in uporabo obvezne rezervacije sedeža, potnik pa lahko vozno sredstvo z obvezno rezervacijo uporablja na podlagi veljavne vozovnice IJPP.

(vozni red)

1. Prevozne storitve se izvajajo po veljavnem voznem redu, ki je objavljen na spletnih straneh upravljavca IJPP .
2. Spremembe v voznem redu se objavljajo z obvestilom na spletnih straneh upravljavca IJPP.

(uporaba voznih sredstev v sistemu IJPP)

1. Potnik z veljavno vozovnico IJPP lahko brez doplačila uporablja vse avtobuse, s katerimi se izvaja javni prevoz potnikov v mestnem in medkrajevnem linijskem cestnem prometu, ter vlake, ki so označeni kot regionalni vlak (RG) ali potniški vlak (LP oz. LV).
2. Ob plačilu dodatka, ki je določen z veljavno tarifo prevoznika lahko potnik z veljavno vozovnico IJPP uporablja tudi naslednja vozna sredstva oziroma nadstandardne storitve:
* vlake, ki vozijo v notranjem železniškem prometu in so označeni kot InterCity Slovenija (ICS) ali InterCity (IC),
* avtobuse, s katerimi se izvaja javni linijski prevoz potnikov v mednarodnem cestnem prometu in vlake v mednarodnem železniškem prometu, ki so označeni kot vlaki EuroCity (EC), Mednarodni vlaki (MV) in vlaki EuroNight (EN) ter
* sedež v vagonu vlaka 1. razreda.
1. Potnik, ki potuje z veljavno vozovnico IJPP mora za prevozprtljage, živali, nespremljane pošiljke ali kolesa na voznem sredstvu plačati dodatek, ki je določen z veljavno tarifo prevoznika.
2. Potnik z vozovnico IJPP mora sam skrbeti, da na začetni ali prestopni točki svojega potovanja vstopi v pravo vozno sredstvo, ter da izstopi na postaji oziroma postajališču do katerega velja njegova vozovnica.

# Uporaba VOZOVNIC ijpp

## 3.1 Vozovnice IJPP

1.

(vrste vozovnic IJPP)

1. Vozovnice IJPP so subvencionirane vozovnice IJPP, ki se upravičencem izdajo v skladu z zakonom, ki ureja prevoze v cestnem prometu, pravilnikom, ki določa cene subvencioniranega prevoza in pravilnikom, ki določa izvajanje subvencioniranega prevoza, s katerimi so določeni pogoji uporabe subvencionirane vozovnice, cena ter pogoji pridobitve in uporabe teh vozovnic.
2. S SPUP-IJPP se določa uporaba:
* terminske vozovnice IJPP (mesečna subvencionirana vozovnica, polletna subvencionirana vozovnica, letna subvencionirana vozovnica), ki v času veljavnosti potniku omogočajo poljubno število voženj na geografskem območju njene veljavnosti in
* količinske vozovnice IJPP (mesečna subvencionirana vozovnica za 10 voženj, polletna subvencionirana vozovnica za 10 voženj, letna subvencionirana vozovnica za 10 voženj), ki zajemajo paket 10 voženj, ter potniku omogočajo izrabo posameznih kuponskih vozovnic (v eni ali obratni smeri) na geografskem območju veljavnosti količinske vozovnice IJPP, pod pogoji geografske in časovne veljavnosti, ki veljajo za enkratno vozovnico IJPP.
1. Vrste subvencioniranih vozovnic so določene z zakonom, ki ureja prevoze v cestnem prometu. Subvencionirane vozovnice IJPP se izdajo in uporabljajo kot vozovnica IJPP v skladu z določbami SPUP-IJPP.
2. Vozovnice IJPP potniku omogočajo uporabo voznih sredstev s katerimi izvajalci iz prvega odstavka 5. člena SPUP-IJPP opravljajo prevozne storitve, ki so vključene v sistem IJPP, na način in pod pogoji, ki so določeni s SPUP-IJPP.
3. Potnik mora vozovnico IJPP hraniti ves čas potovanja in jo mora v primeru kontrole pokazati na zahtevo osebja prevoznika, pooblaščenega kontrolnega osebja upravljavca IJPP ali inšpektorja.

(časovna veljavnost vozovnice IJPP)

1. Časovna veljavnost subvencioniranih vozovnic IJPP je določena z zakonom, ki ureja področje prevoza potnikov v cestnem prometu. Za njihovo uporabo v sistemu IJPP se smiselno uporabljajo določbe od drugega do šestega odstavka tega člena.
2. Vozovnica IJPP se lahko potniku izda le za točno določeno časovno obdobje veljavnosti. Po izteku časovnega obdobja veljavnosti vozovnica IJPP zastara in je potnik ne more več uporabiti.
3. Potnik lahko prevoz začne prvi dan v časovnem obdobju veljavnosti vozovnice IJPP in lahko izvede zadnjo validacijo na voznem sredstvu ob 23.59 uri zadnjega dne časovnega obdobja veljavnosti. V primeru izdaje mesečne subvencionirane vozovnice IJPP se lahko zadnja validacija na voznem sredstvu izvede do 23.59 uri prvega delovnega dne naslednjega meseca.
4. Vozovnice IJPP imajo določeno naslednje časovno obdobje veljavnosti:
* enkratne vozovnice IJPP, ki so izdane na kartici IJPP, se lahko uporabljajo v obdobju veljavnosti, ki je odvisno od dolžine relacije vožnje in začne teči od prve validacije na dan, za katerega je bila vozovnica izdana:

|  |  |
| --- | --- |
| **Razdalja relacije potovanja** | **Časovna veljavnost vozovnice** |
| do 30 km | 90 min |
| do 50 km | 120 min |
| do 100 km | 200 min |
| do 150 km | 300 min |
| do 200 km | 400 min |
| nad 200 km | 500 min |

* mesečne vozovnice IJPP se lahko uporablja od 00.00 ure 1. dne v mesecu, ki je naveden na vozovnici, do 23.59 ure 1. delovnega dne v naslednjem mesecu.
1. Posamezna kuponska vozovnica v okviru količinske vozovnice IJPP se lahko uporabi v obdobju veljavnosti količinske vozovnice IJPP na način in pod pogoji uporabe enkratne vozovnice, določenimi v prvi alineji četrtega odstavka tega člena. Ob vsaki uporabi (validaciji) količinske vozovnice IJPP se preveri, če je kuponska vozovnica aktivna in če njena veljavnost še ni potekla, sicer se aktivira nova kuponska vozovnica in se skupno število preostalih kuponskih vozovnic zmanjša za eno.
2. Potnik lahko v časovnem obdobju veljavnosti mesečne relacijske vozovnice IJPP, ki je izdana na kartici IJPP, s to vozovnico prestopa znotraj geografskega območja njene veljavnosti ne glede na smer vožnje. Kuponsko vozovnico IJPP lahko potnik v časovnem obdobju njene veljavnosti uporablja le za prestopanja na vozna sredstva, ki vozijo v smeri vožnje, ki je zapisana na vozovnici. Pri uporabi kuponske vozovnice se smer vožnje določi s prvo validacijo posamezne kuponske vozovnice.

(geografska veljavnost vozovnic IJPP)

1. Geografska veljavnost subvencioniranih vozovnic je določena s predpisi, ki urejajo področje prevoza potnikov v cestnem prometu, in se v sistemu IJPP uporabljajo v skladu z določbami drugega do petega odstavka tega člena.
2. Potnik lahko uporablja vozovnico IJPP le na geografsko določenem območju, ki je določeno na vozovnici.
3. Glede na geografsko območje veljavnosti vozovnice IJPP se v sistemu IJPP uporabljajo naslednje vozovnice:
* conske vozovnice IJPP, ki veljajo na voznih sredstvih, ki vozijo v conskem sistemu, in na voznih sredstvih v relacijskem sistemu, kadar vozijo med postajami/postajališči tega voznega sredstva, ki ležijo znotraj conskega območja, ter jih potnik lahko uporablja na conskem območju ene ali več con, ki so zapisane na vozovnici IJPP;
* relacijske vozovnice IJPP, ki veljajo na voznih sredstvih, ki vozijo v relacijskem sistemu, na območju relacije, ki je zapisana na vozovnici IJPP.
1. Terminska vozovnica IJPP potniku v času veljavnosti omogoča neomejeno število voženj na izbrani relaciji oziroma na conskem območju, ki je določeno na vozovnici.
2. Količinske vozovnice IJPP v času veljavnosti omogočajo potniku koriščenje posameznih kuponskih vozovnic na izbrani relaciji, ki je določena na vozovnici. Potnik s količinsko vozovnico IJPP potuje v smeri relacije, ki je določena na vozovnici.

(vsebina vozovnice IJPP)

 Na vozovnici IJPP so zapisani naslednji podatki:

* izdajatelj vozovnice,
* številka vozovnice,
* relacija potovanja oz. oznaka conskega območja in število con,
* datum in čas izdaje vozovnice,
* rok veljavnosti vozovnice in
* cena z DDV.
1. (izdaja vozovnice IJPP)
2. Vozovnica IJPP se izda v obliki imenske elektronske vozovnice in je neprenosljiva.
3. Ob izdaji vozovnice IJPP se na kartico IJPP zapišejo vsi podatki o vozovnici, ki so določeni s SPUP-IJPP.
4. Vozovnica IJPP se potniku izda s statusom »splošna« in v skladu z upravičenjem do subvencionirane vozovnice, ki je zapisano v aplikaciji IJPP na kartici IJPP.
5. Relacijska subvencionirana vozovnica IJPP se potniku izda po ceni, ki velja za najkrajšo prevozno pot med začetnim in končnim postajališčem potovanja, in se obračuna v skladu s predpisi, ki urejajo področje prevoza potnikov v cestnem prometu.
6. (pravica prestopanja med voznimi sredstvi v sistemu IJPP)
7. Vozovnica IJPP potniku v časovnem obdobju veljavnosti omogoča na območju geografske veljavnosti vozovnice prestopanje med voznimi sredstvi, ki vozijo v sistemu IJPP.
8. Potnik z veljavno consko vozovnico IJPP lahko v časovnem obdobju veljavnosti to vozovnico neomejeno uporablja za prevoz z voznimi sredstvi, ki so vključena v sistem IJPP in vozijo znotraj ene ali več con v okviru conskega območja, ki je določeno na vozovnici.
9. Potnik z veljavno relacijsko vozovnico IJPP lahko v časovnem obdobju veljavnosti uporablja vsa vozna sredstva, ki vozijo v sistemu IJPP na geografskem območju veljavnosti te vozovnice in lahko prestopa na vozna sredstva, ki vozijo med prestopnimi točkami, ki so določene na vozovnici.
10. Potnik z relacijsko vozovnico IJPP lahko vstopi ali izstopi v/iz voznega sredstva na katerikoli postaji/postajališču tega voznega sredstva, določeni v veljavnem voznem redu, ki leži na liniji med prestopnimi točkami, ki so navedene na njegovi vozovnici, če ima vozno sredstvo v katero potnik vstopa določen postanek z voznim redom na vsaj eni postaji/postajališču v smeri vožnje potnika, ki leži pred končnim postajališčem ali pa je končno postajališče vozila tudi končna točka relacije potovanja, ki je določena na njegovi vozovnici.
11. Potnik s consko vozovnico lahko prestopa med vsemi voznimi sredstvi, če ta vozna sredstva vozijo med postajališči conskega območja v okviru geografske veljavnosti njegove conske vozovnice. Conska vozovnica se na conskem območju uporablja na vseh relacijskih in conskih voznih sredstvih.
12. (blokada vozovnice IJPP)
13. Blokada vozovnice IJPP se izvede v primeru zlorabe vozovnice IJPP, ki je bila izdan na kartici IJPP, izgube, kraje ter ponarejanja ali prirejanja vsebine kartice IJPP.
14. Vozovnica IJPP, katere veljavnost je vezana na upravičenost do subvencionirane vozovnice, se avtomatsko blokira z dnem, ko preneha veljati upravičenost do subvencionirane vozovnice.
15. Blokado vozovnice IJPP v primerih prijave izgube kartice IJPP izvede prodajno osebje ali pooblaščeno terensko kontrolno osebje upravljavca IJPP ter osebje upravljavca IJPP, ki obravnava zahtevke, prejete preko klicnega centra IJPP.

(deblokada vozovnice IJPP)

1. Postopek deblokade blokirane vozovnice IJPP se izvede:
* na osnovi pozitivne odločbe upravljavca IJPP, ki je izdana v postopku reklamacije, na podlagi zahtevka za deblokado (odblokiranje) vozovnice IJPP, ki ga je podal potnik, ali
* samodejno s potekom roka pri časovno omejenih blokadah vozovnic IJPP.
1. Zahtevek za deblokado mora vsebovati naslednje podatke: ime, priimek, naslov, številka kartice, relacija oziroma cona blokirane vozovnice IJPP in pojasnilo razloga ter morebitna dokazila za deblokado.
2. Deblokado vozovnice IJPP na osnovi odločbe upravljavca IJPP izvede osebje prodajne službe upravljavca IJPP in o tem obvesti potnika. Deblokada vozovnice IJPP se izvede samodejno ob prvi naslednji uporabi kartice IJPP.

## 3.4. Kartica IJPP

(izdaja kartice IJPP)

1. Kartica IJPP se uporablja v conskem in relacijskem sistemu prevoza na vseh voznih sredstvih, ki so vključena v sistem IJPP.
2. Na kartico IJPP je mogoče hkrati zapisati več vozovnic IJPP. Število zapisanih vozovnic IJPP na eni kartici IJPP je omejeno z zmogljivostjo pomnilnika kartice IJPP.
3. Kartico IJPP izdaja:
* upravljavec IJPP ali
* drug izdajatelj v obliki lastne kartice, ki jo lahko imetnik uporablja tudi za druge storitve, ki jih ponuja izdajatelj, če so izpolnjene zahteve, predpisane s standardom IJPP, in če se izdajatelji o uporabi svoje kartice v sistemu IJPP dogovorijo z upravljavcem IJPP.
1. Na kartici IJPP je naložena aplikacija IJPP.
2. Na kartici IJPP, ki jo potniku izda drug izdajatelj se inicializira kartična aplikacija izdajatelja in kartična aplikacija IJPP. Seznam drugih izdajateljev kartice IJPP je objavljen na spletnih straneh upravljavca IJPP in se sproti ažurira.
3. Kartica IJPP se uporabniku izda kot imenska kartica, ki je izdana na ime upravičenca do subvencionirane vozovnice IJPP, in jo lahko uporablja le uporabnik, na ime katerega je izdana.
4. Kartica IJPP, ki jo izda upravljavec IJPP, se izdaja na stacionarnih prodajnih mestih, ki so pooblaščena za obravnavo vlog za izdajo subvencionirane vozovnice. Seznam stacionarnih prodajnih mest, ki omogočajo izdajo kartic IJPP je objavljen na spletnih straneh upravljavca IJPP.
5. Kartice IJPP, ki jih izdajajo drugi izdajatelji se izdajajo na stacionarnih prodajnih mestih drugega izdajatelja na način in pod pogoji za izdajo kartice drugega izdajatelja. Seznam stacionarnih prodajnih mest drugih izdajateljev je objavljen na spletnih straneh upravljavca IJPP.
6. Kartica IJPP, ki jo izda upravljavec IJPP, je brezplačna za vse upravičence do subvencionirane vozovnice IJPP. Kartica IJPP se upravičencu izda hkrati z izdajo prve vozovnice IJPP.
7.

(zapis statusa na kartico IJPP)

1. Ob izdaji kartice IJPP se v aplikacijo IJPP na kartici zapiše status »Splošna«. Na kartici IJPP je lahko hkrati kot veljaven zapisan le en status.
2. Poleg statusa se v aplikacijo IJPP zapiše tudi upravičenost do subvencionirane vozovnice IJPP. Upravičenost do subvencionirane vozovnice IJPP je časovno omejena s časovnim obdobjem veljavnosti pravice do nakupa subvencionirane vozovnice, ki se določi na osnovi podatkov iz predloženih dokazil.

(uveljavitev upravičenosti
do subvencionirane vozovnice IJPP)

1. Upravičenci do subvencionirane vozovnice IJPP uveljavljajo svojo upravičenost do subvencionirane vozovnice na način in pod pogoji, ki so določeni z zakonom, ki ureja področje prevoza potnikov v cestnem prometu. Upravičenec mora na prodajnemu mestu predložiti vlogo za izdajo subvencionirane vozovnice.
2. Za spremljanje uveljavljanja upravičenosti do subvencionirane vozovnice IJPP upravljavec IJPP vodi evidenco subvencije prevoza, ki obsega podatke določene z zakonom, ki ureja področje prevoza potnikov v cestnem prometu.
3. Vloga upravičenca za izdajo subvencionirane vozovnice se lahko odda na stacionarnih prodajnih mestih prevoznikov, ki omogočajo obravnavo subvencioniranih vozovnic IJPP, in so objavljena na spletnih straneh upravljavca IJPP. Prejeta vloga se na stacionarnem prodajnem mestu vnese v evidenco subvencije prevoza, upravičenost do subvencionirane vozovnice pa se na kartico IJPP zapiše na podlagi izpolnitve pogojev za izdajo subvencionirane vozovnice.
4. Upravljavec IJPP hrani podatke, ki so v okviru upravičenosti za izdajo subvencionirane vozovnice v skladu z določbami zakona, ki ureja področje prevoza potnikov v cestnem prometu, vpisani v evidenci subvencij prevoza.

(prijava izgube in kraje kartice IJPP)

1. Imetnik kartice IJPP je dolžan prijaviti izgubo ali krajo kartice IJPP. Prijavo izgube ali kraje kartice IJPP lahko imetnik opravi na stacionarnem prodajnem mestu, ki je vključeno v sistem IJPP ali preko klicnega centra IJPP.
2. Imetnik izgubljene ali ukradene imenske kartice IJPP lahko naroči nadomestno kartico IJPP. Ob izdaji nadomestne imenske kartice IJPP, ki jo izda upravljavec IJPP se za storitev ponovne izdaje kartice IJPP in zapis podatkov na njej imetniku zaračuna nadomestilo v višini 3 EUR. Stroški izdaje nadomestne kartice drugega izdajatelja se obračunajo v skladu z veljavnim cenikom izdajatelja.
3. Na nadomestno kartico IJPP, ki jo izda upravljavec IJPP, ali v aplikacijo IJPP na kartici IJPP, ki jo izda drug izdajatelj, se zapišejo vsi podatki o imetniku in vse veljavne vozovnice IJPP, ki so zapisane v informacijskem sistemu IJPP.
4. (izvedba blokade kartice IJPP)
5. Blokada kartice IJPP se izvede v primeru izgube, kraje, zlorabe ali nepravilne uporabe kartice IJPP, poškodbe kartice IJPP, neberljive vsebine aplikacije IJPP ali v primeru izdaje nadomestne kartice IJPP. Blokada kartice IJPP se izvede z blokado aplikacije IJPP.
6. Blokada kartice IJPP se izvede najkasneje v roku 24 ur od prijave blokade kartice IJPP.
7. Potnik blokirane kartice IJPP v sistemu IJPP ne more več uporabljati.

(deblokada kartice IJPP)

1. Deblokada kartice IJPP se izvede z deblokado aplikacije IJPP. Postopek deblokade blokirane kartice IJPP se izvede na osnovi pozitivne odločitve upravljavca IJPP v postopku reklamacije, izpeljanem na podlagi zahtevka za deblokado kartice IJPP, ki ga je podal potnik.
2. Zahtevek za deblokado mora vsebovati naslednje podatke: ime, priimek, naslov, številko kartice, ki je blokirana oz. je na njej blokirana aplikacija IJPP, in pojasnilo razloga ter morebitna dokazila za deblokado.
3. Osebje prodajne službe upravljavca IJPP uporabnika obvesti o odobritvi deblokade kartice/aplikacije IJPP. Deblokado izvede osebje na stacionarnem prodajnem mestu, ko uporabnik predloži blokirano kartico IJPP, za katero je bila deblokada odobrena.
4. (zamenjava kartice IJPP, ki jo je izdal upravljavec IJPP)
5. Zamenjava kartice IJPP, ki jo je izdal upravljavec IJPP je brezplačna, če je ugotovljeno nepravilno delovanje čipa.
6. V primeru, da je kartica IJPP oziroma je čip poškodovan zaradi ravnanja uporabnika, uporabnik poškodovano kartico IJPP vrne na stacionarnem prodajnem mestu, ki je vključeno v sistem IJPP. Uporabniku se lahko izda nova kartica IJPP.
7. Za storitev ponovne izdaje kartice IJPP in zapis podatkov na njej se imetniku zaračuna nadomestilo v višini 3 EUR. Stroški izdaje nadomestne kartice drugega izdajatelja se obračunajo v skladu z njegovim veljavnim cenikom.

## 3.5 Nadomestna listna vozovnica IJPP

(izdaja nadomestne listne vozovnice IJPP)

1. Listna nadomestna vozovnica IJPP se potniku izda ob ročni validaciji vozovnice. Nadomestna listna vozovnica IJPP se izda kot enkratna vozovnica za točno določen čas odhoda voznega sredstva in potniku ne omogoča prestopanja.
2. Izdajo listne nadomestne vozovnice IJPP izvede voznik ali sprevodnik na vlaku v primeru, če ima potnik časovno veljavno vozovnico IJPP, vendar zaradi omejitve geografske veljavnosti vozovnica ni veljavna na vozilu, s katerim se želi potnik peljati.
3. Nadomestna listna vozovnica IJPP je za potnika brezplačna. Potnik je dolžan osebju, ki izda nadomestno listno vozovnico IJPP, podati svojo telefonsko številko.
4. Vzrok neveljavnosti vozovnice IJPP se analizira na osnovi zapisa v zalednem sistemu upravljavca IJPP. V primeru, če je vzrok za neveljavno vozovnico IJPP nepravilna uporaba na strani potnika, se izvede blokada kartice ali blokada vozovnice, na osnovi katere je bila izdana nadomestna listna vozovnica IJPP.

# Prodaja vozovnic IJPP

(način prodaje)

1. Prodaja vozovnic IJPP se izvaja v predprodaji na stacionarnih prodajnih mestih, ki so vključena v sistem IJPP. Seznam prevoznikov, ki omogočajo podaljševanje vozovnic IJPP na voznih sredstvih je objavljen na spletnih straneh upravljavca IJPP.
2. Na stacionarnih prodajnih mestih, ki so vključena v sistem IJPP, je omogočeno podaljševanje vseh vrst vozovnic IJPP, prodaja le-teh pa se izvaja na tistih stacionarnih prodajnih mestih, ki omogočajo obravnavo vloge za izdajo subvencionirane vozovnice.

(predprodaja vozovnic IJPP)

1. Potnik lahko vozovnico IJPP v predprodaji kupi v skladu s predpisi, ki urejajo področje prevoza potnikov v cestnem prometu.
2. Seznam stacionarnih prodajnih mest, ki so vključena v sistem IJPP je objavljen na spletnih straneh upravljavca IJPP in za vsako prodajno mesto vključuje informacijo o lokaciji, obravnavi vlog za izdajo subvencionirane vozovnice, obratovalnem času in načinu plačila.
3. Vsa stacionarna prodajna mesta so označena z logotipom sistema IJPP ter imajo na vidnem mestu objavljen obratovalni čas.
4. Potnik mora pri prevzemu kupljene vozovnice IJPP preveriti ali je izdana na način, kot je zahteval ter, ali je bilo s strani prodajalca pravilno izvedeno vračilo denarja. Poznejših reklamacij prodajalec ni dolžan upoštevati.
5. Potniku se pri nakupu subvencionirane vozovnice IJPP izda potrdilo o plačilu.

(podaljševanje vozovnice IJPP na voznem sredstvu)

 Potnik lahko na voznem sredstvu podaljša vozovnice IJPP, če prevoznik, ki izvaja prevoz s tem voznim sredstvom, le-to omogoča. Seznam prevoznikov, ki omogočajo podaljševanje vozovnic IJPP na voznih sredstvih je objavljen na spletnih straneh upravljavca IJPP.

# Validacija vozovnic IJPP

(aktivacija vozovnice IJPP)

1. Ob prvi validaciji vozovnice IJPP se vozovnica IJPP aktivira na način, da se na kartico IJPP in v prodajno-validacijski sistem upravljavca IJPP zabeleži začetek njene uporabe.
2. Ob validaciji vozovnice IJPP se na kartico IJPP in v prodajno-validacijski sistem upravljavca IJPP zapišejo predvsem podatki, ki se nanašajo na:
* mesto validacije vozovnice IJPP (zapis linije, prevoznika in voznega sredstva),
* datum in čas validacije vozovnice IJPP in
* dovoljeni čas uporabe vozovnice IJPP.
1. Potnik, ki vozovnice IJPP ni validiral v skladu s 33. in 34. členom SPUP-IJPP se obravnava enako, kot da bi potoval brez veljavne vozovnice.
2.

(način validacije vozovnice IJPP)

1. Potnik mora sam izvesti validacijo vozovnice IJPP, če ima ob vstopu na vozno sredstvo, ki vozi v sistemu IJPP ali na peronu postaje oziroma postajališča, na katerem se to vozno sredstvo ustavi, na voljo validacijsko napravo. V primeru, če potnik pred ali ob vstopu na vozno sredstvo nima na voljo validacijske naprave, validacijo njegove vozovnice na voznem sredstvu izvede osebje prevoznika.
2. Potnik mora vozovinco IJPP validirati tudi pri prestopanju. Potnik izvede validacijo vozovnice IJPP ob vsakem vstopu na naslednje vozno sredstvo, ki ima nameščeno validacijsko napravo, ali na peronu postaje oziroma postajališča, na katerem se to vozno sredstvo ustavi in je opremljeno z validacijsko napravo. V primeru, če potnik pred ali ob vstopu na naslednje vozno sredstvo nima na voljo validacijske naprave, validacijo vozovnice IJPP na tem voznem sredstvu izvede osebje prevoznika.
3. Potnik mora validirano vozovnico IJPP hraniti do konca vožnje z voznim sredstvom, na katerem je bila opravljena validacija.
4.

(postopek validacije vozovnice IJPP)

1. Z validacijo vozovnice IJPP se ugotavlja upravičenost potnika do vožnje na voznem sredstvu, na katerem je bila vozovnica IJPP validirana. Z validacijo se preverja rok veljavnosti vozovnice IJPP, dovoljeni čas uporabe in njena geografska veljavnost.
2. Validacija vozovnice IJPP se izvede tako, da potnik ali osebje prevoznika kartico IJPP prisloni na označeno mesto na validacijski napravi in počaka trenutek, dokler se ne sproži zvočni signal, ki označuje uspešno ali neuspešno validacijo. Pri neuspešni validaciji se sproži opozorilni signal, ki potnika in osebje prevoznika opozori, da je validirana vozovnica IJPP neveljavna oziroma, da potnik ni upravičen do vožnje s tem voznim sredstvom. Potnik, katerega vozovnica IJPP ni bila uspešno validirana, ne more začeti ali nadaljevati vožnje s tem voznim sredstvom.
3. Na validacijski napravi se ob izvedeni validaciji potnika izpiše (ne)veljavnost vozovnice IJPP.
4. Validacija vozovnice IJPP, ki je zapisana na kartici IJPP se izvede avtomatsko.
5. Če se potnik s kartico IJPP, na kateri je poleg aplikacije IJPP naložena tudi aplikacija prevoznika, validira na validacijski napravi, ki omogoča branje vozovnic IJPP in produktov tega prevoznika, se na kartici IJPP najprej preveri veljavnost vozovnic IJPP.
6. V primeru, če je na kartici IJPP naloženih več veljavnih vozovnic IJPP iste vrste za vožnjo ali del vožnje, ki je predmet validacije, se avtomatsko validira tista vozovnica IJPP, s katero lahko potnik opravi daljše potovanje s tem vozilom.
7. V primeru, če je na kartici IJPP naloženih več veljavnih vozovnic IJPP različne vrste za vožnjo ali del vožnje, ki je predmet validacije, se v primeru terminske in količinske vozovnice IJPP avtomatska validira veljavna terminska vozovnica IJPP.
8.

(preverjanje vsebine vozovnice IJPP)

1. Po izvedbi validacije lahko potnik vsebino vozovnice IJPP preverja na stacionarnih prodajnih mestih, ki so vključena v sistem IJPP.
2. Na validacijski napravi na voznem sredstvu ali na postaji oziroma postajališču, na kateri je potnik opravil validacijo, lahko potnik preveri vsebino opravljene validacije in validirane vozovnice IJPP v roku 10 min od izvedbe validacije. Potnik preverjanje vsebine opravi tako, da k validacijski napravi prisloni kartico IJPP, nakar se na validacijski napravi izpiše obvestilo, da je bila njegova vozovnica IJPP na tem voznem sredstvu že validirana, hkrati pa se izpišejo tudi osnovne informacije o opravljeni validaciji in podatki o validirani vozovnici IJPP.

(ročna validacija vozovnice IJPP)

 Ročno validacijo je mogoče izvesti, če ima potnik časovno veljavno vozovnico IJPP, vendar zaradi omejitve geografske veljavnosti vozovnica ni veljavna na vozilu, s katerim se želi potnik peljati. Validacijska naprava javi, da je vozovnica IJPP neveljavna. Ročno validacijo vozovnice izvede voznik ali sprevodnik, pri čemer se za potnika natisne nadomestna listna vozovnica.

# Kontrola vozovnic IJPP

1.

(postopek kontrole vozovnic IJPP)

1. Kontrola vozovnic IJPP se na voznih sredstvih, ki so vključena v sistem IJPP izvaja ob vstopu potnika na vozno sredstvo in med vožnjo.
2. Kontrolo vozovnice IJPP izvaja osebje prevoznika in pooblaščeno kontrolno osebje upravljavca IJPP. Ob kontroli vozovnice IJPP se preverja veljavnost vozovnice ter pravilnost načina njeneuporabe v skladu s pogoji in zahtevami, ki so določene s SPUP-IJPP. Potnik, ki uporablja vozovnico IJPP se mora na zahtevo osebja prevoznika ali pooblaščenega kontrolnega osebja upravljavca IJPP izkazati z lastnim osebnim dokumentom s sliko. Kot osebni dokument s sliko se šteje osebna izkaznica, potni list, vozniško dovoljenje, službena, dijaška ali študentska izkaznica, ali drug uradno izdani dokument, na katerem je slika osebe, ki ji je ta dokument izdan.
3. Kontrola vozovnice IJPP se izvede z elektronsko napravo.
4. Pri izvajanju kontrole se je pooblaščeno kontrolno osebje upravljavca IJPP dolžno izkazati s pooblastilom, ki ga izda upravljavec IJPP.

(plačilo nadomestne prevoznine)

1. Potnik, ki pri sebi nima veljavne vozovnice ali uporablja vozovnico IJPP, ki se ne glasi nanj, ali ima vozovnico IJPP oziroma kartico IJPP, ki je ponarejena ali prirejena, mora na zahtevo voznika ali kontrolorja plačati nadomestno prevoznino, ki se obračuna v višini 50 EUR.
2. Nadomestno prevoznino zaračuna osebje prevoznika ali pooblaščeno osebje upravljavca IJPP, ki izvaja kontrolo, ter potniku izda ustrezno veljavno vozovnico in zapisnik o dogodku. Potniku, ki odkloni plačilo nadomestne prevoznine, obračunane v skladu s prvim odstavkom tega člena, mora iz voznega sredstva izstopiti na prvi naslednji postaji ali postajališču, na kateri ima to vozno sredstvo postanek. Če ima potnik kartico IJPP, se blokira aplikacija IJPP. V primeru, če se potnik upira izstopu in podpisu zapisnika, osebje prevoznika ali pooblaščeno kontrolno osebje upravljavca IJPP pokliče policijo. O neplačilu nadomestne prevoznine, vključno z nastalo škodo, osebje prevoznika ali pooblaščeno kontrolno osebje upravljavca IJPP pripravi zapisnik.
3. Kot potnik brez veljavne vozovnice IJPP se na voznem sredstvu, ki vozi v sistemu IJPP, obravnava potnik, ki je upravičen do subvencionirane vozovnice IJPP, in:
* vozovnice IJPP ni validiral na validacijski napravi pred ali ob vstopu na vozno sredstvo, ali vozovnice IJPP ni predložil osebju prevoznika ob kontroli vozovnice,
* je v vozno sredstvo, na katerem ni mogoče podaljševanje vozovnic IJPP ali nakup drugih produktov, vstopil brez vozovnice IJPP ali če ob vstopu na vozno sredstvo, kjer je nakup vozovnice ali podaljševanje vozovnice IJPP mogoče, ne kupi vozovnice ali ne podaljša ustrezne vozovnice IJPP ali
* vozovnico IJPP uporablja v nasprotju z 12. in 13. členom SPUP-IJPP.
1. Kot oseba, ki neupravičeno uporablja oziroma zlorablja vozovnico IJPP, se na voznem sredstvu, ki vozi v sistemu IJPP, obravnava potnik:
* ki potuje z vozovnico IJPP ali uporablja kartico IJPP, ki se glasi na ime druge osebe,
* pri katerem so pri kontroli ugotovljeni znaki popravljanja ali poseganja v podatke vozovnice IJPP ali kartice IJPP ali drugi znaki prirejanja podatkov ter
* pri katerem so pri kontroli ugotovljeni znaki ponarejene vozovnice IJPP ali kartice IJPP.
1. Če se pri kontroli vozovnice IJPP ugotovijo kršitve iz prve alineje četrtega odstavka tega člena in v primeru, če se izvede blokada aplikacije IJPP zaradi neplačila obračunane nadomestne prevoznine, lahko imetnik imenske kartice IJPP, na kateri je blokirana aplikacija IJPP, na stacionarnem prodajnem mestu v roku 60 dni od dneva blokade poda zahtevek za deblokado aplikacije IJPP v skladu z drugim odstavkom 24. člena SPUP-IJPP. Za storitev deblokade aplikacije IJPP in v njej zapisanih veljavnih vozovnic IJPP se imetniku zaračuna nadomestilo v višini 3 EUR.
2. Če se pri kontroli vozovnice IJPP ugotovijo kršitve, določene v drugi in tretji alineji četrtega odstavka tega člena, osebje prevoznika ali pooblaščeno kontrolno osebje upravljavca IJPP aplikacijo IJPP blokira. Potnik v tem primeru ni upravičen do uveljavljanja odškodnine. O ugotovitvah osebje prevoznika in pooblaščeno kontrolno osebje upravljavca IJPP sestavi zapisnik in ga posreduje policiji.

# Vračilo in menjava vozovnic IJPP

(uveljavljanje vračila in menjave vozovnic IJPP)

1. Potnik lahko uveljavlja vračilo in menjavo subvencionirane vozovnice IJPP v skladu s predpisi, ki urejajo področje prevoza potnikov v cestnem prometu.
2. Potnik lahko zahteva vračilo oziroma menjavo vozovnice IJPP na stacionarnem prodajnem mestu, ki je vključeno v sistem IJPP in omogoča obravnavo vlog za izdajo subvencionirane vozovnice. Seznam stacionarnih prodajnih mest, ki omogočajo obravnavo vlog za izdajo subvencionirane vozovnice je objavljen na spletnih straneh upravljavca IJPP.
3. Vračilo oziroma menjavo vozovnice IJPP, ki je bila plačana z gotovino, lahko potnik uveljavlja v obliki gotovinskega vračila prevoznine na stacionarnem prodajnem mestu, na katerem je bila ta vozovnica izdana. V primeru gotovinskega vračila se na stacionarnem prodajnem mestu vrnjena vozovnica IJPP stornira, potniku pa se v gotovini izplača prevoznina v pripadajočem znesku.
4. Vračilo oziroma menjavo vozovnice IJPP, ki je bila plačana z negotovinskim plačilnim sredstvom potnik uveljavlja z vložitvijo zahtevka za vračilo. Potnik prejme pisno obvestilo o višini in načinu vračila prevoznine v roku 30 dni od dneva vložitve njegovega zahtevka za vračilo.

# Reklamacije in odškodninski zahtevki

1. (reklamacijski postopek)
2. V reklamacijskem postopku potnik uveljavlja reklamacije z naslova pogodbenega razmerja, ki se oblikuje na podlagi kupljene vozovnice IJPP, in sicer:
* zahtevke za povrnitev preveč zaračunane prevoznine ter povrnitev plačane prevoznine za neuporabljeno ali delno uporabljeno vozovnico IJPP iz razlogov, ki so nastali na strani prevoznika ali zaradi drugih okoliščin, neodvisnih od potnika,
* zahtevke z naslova neizpolnitve ali neustrezne izpolnitve prevozne pogodbe,
* zahtevke z naslova težav pri validaciji veljavne enotne vozovnice IJPP in
* zahtevke na podlagi določil uredbe EU o pravicah potnikov (Uredba (ES) št. 1371/2007 in Uredba (EU) št. 181/2011), ki se nanašajo na zamude, odpovedi voženj, pomanjkljive informacije.
1. Reklamacijski postopek iz prvega odstavka tega člena vodi upravljavec IJPP. Upravljavec IJPP zahtevek potnika, ki se nanaša na izvedbo prevozne storitve, odstopi v reševanje prevozniku, ki je to prevozno storitev opravil.
2. Reklamacijski zahtevek potnik uveljavlja z vložitvijo izpolnjenega obrazca ali preko klicnega centra. V reklamacijskem zahtevku se navedejo osebni podatki vlagatelja, številka vozovnice IJPP, na katero se nanaša zahtevek in opis reklamacijskega zahtevka.
3. Obrazec za uveljavljanje reklamacije je dostopen na spletnih straneh upravljavca IJPP. Potnik lahko reklamacijski zahtevek posreduje po pošti na naslov upravljavca IJPP ali preko elektronske pošte, na elektronski naslov, ki je objavljen na spletnih straneh upravljavca IJPP.
4. Po zaključeni obravnavi v postopku reklamacije upravljavec IJPP izda odločitev, ki jo pošlje na naslov vlagatelja zahtevka za reklamacijo. Če upravljavec IJPP obravnavo reklamacijskega zahtevka v skladu z drugim odstavkom tega člena odstopi v obravnavo prevozniku, je prevoznik dolžan o reklamacijskem zahtevku odločiti in o sprejeti odločitvi obvestiti upravljavca IJPP najkasneje v roku 30 dni od prejema zahtevka, sicer upravljavec IJPP sprejme odločitev v korist potnika.
5. (odškodninski zahtevki)
6. Odškodninski zahtevek lahko vloži potnik, ki mu je pri uporabi vozovnice IJPP zaradi nepravilnosti ali pomanjkljivosti v izvedbi prevozne storitve nastala škoda. Potnik lahko uveljavlja odškodnino za nastalo škodo na podlagi dokazila o sklenjeni prevozni pogodbi oz. drugih okoliščinah, ki dokazujejo upravičenost potnika do uporabe vozovnice IJPP.
7. Zahtevek za odškodnino se vloži pisno na naslov upravljavca IJPP, ki je objavljen na spletnih straneh upravljavca IJPP, ali pošlje na elektronski naslov, ki je objavljen na spletnih straneh upravljavca IJPP.
8. Potnik mora odškodninskemu zahtevki priložiti dokazilo o višini škode, ki jo uveljavlja v odškodninskem zahtevku.

# Informiranje in pomoč potnikom

1. (spletne strani upravljavca IJPP in klicni center)
2. Informacije, povezane z izvajanjem prevoza in vse informacije v zvezi z uporabo vozovnice IJPP so potniku na voljo na spletnem informacijskem portalu ([www.ijpp.si](http://www.ijpp.si)) in preko enotnega klicnega centra IJPP s telefonsko številko (080 4577). Telefonska številka klicnega centra je objavljena na spletnih straneh upravljavca IJPP.
3. Enotni klicni center zagotavlja časovno neomejeno odzivnost v režimu delovanja 24/7/365. V okviru enotnega klicnega centra IJPP se nudi tehnično pomoč potnikom pri uporabi sistema IJPP.

# Odzivi uporabnikov storitev IJPP

1. (sprejemanje mnenj, predlogov in pritožb)
2. Uporabniki vozovnic IJPP lahko svoje mnenje o teh storitvah izrazijo v obliki mnenja (pohvala/pripomba), predloga ali pritožbe.
3. Potnik lahko svoje mnenje, predloge in pritožbe posreduje na načine, ki so objavljeni na spletnih straneh upravljavca IJPP.

# Najdeni predmeti

1. (postopek z najdenimi stvarmi)

 Sistem upravljanja z najdenimi stvarmi in hrambo teh stvari zagotavlja posamezni prevoznik v skladu s prevoznimi pogoji prevoznika.

# Varovanje osebnih podatkov

1. (sistem varstva osebnih podatkov)
2. Upravljavec IJPP zagotavlja, da se vsi osebni podatki, ki se ob izdaji kartice, nakupu in validaciji ali uveljavljanju upravičenosti do subvencionirane vozovnice IJPP zapišejo v prodajno-validacijski sistem upravljavca IJPP in prevoznikov, upravljajo in uporabljajo v skladu s pogoji in zahtevami, ki so predpisane z zakonom, ki ureja varstvo osebnih podatkov.
3. Potnik z nakupom imenske kartice IJPP, uveljavljanjem zapisa upravičenosti do subvencionirane vozovnice IJPP na kartico IJPP ter nakupom vozovnice IJPP soglaša, da lahko upravljavec IJPP in prevozniki osebne podatke, določene v šestem odstavku 19. člena in prvem odstavku 21. člena SPUP-IJPP, ki se zapišejo v prodajno-validacijski sistem upravljavca IJPP in prevoznikov, obdeluje za potrebe izdaje imenske kartice IJPP in njene uporabe v sistemu IJPP.
4. Podatki, ki se ob validaciji vozovnic IJPP zapišejo v prodajno-validacijski sistem upravljavca IJPP in prevoznikov se zapišejo v anonimizirani obliki na osnovi identifikacijske oznake kartice IJPP (edinstven CUID - card user id).
5. Potnik z nakupom vozovnice IJPP, ki se zapiše na kartico IJPP, soglaša, da se podatki, ki se ob validaciji te vozovnice zapišejo in obdelujejo v prodajno-validacijskem sistemu upravljavca IJPP in prevoznikov za potrebe povračil, obravnave pritožb, reklamacijskih postopkov ter v drugih utemeljenih primerih lahko hranijo eno leto po prenehanju veljavnosti te vozovnice. Do teh podatkov se lahko dostopa na podlagi zahteve uporabnika imenske kartice IJPP, sodišča ali drugega pristojnega organa.
6. Oseba, ki naroči izdajo imenske kartice IJPP s predložitvijo naročila hkrati tudi soglaša, da se njeni osebni podatki in podatki o zapisani upravičenosti do subvencionirane vozovnice IJPP, ki se zapišejo na kartico IJPP, lahko pri upravljavcu IJPP uporabljajo za potrebe obdelave podatkov o prodaji in uporabi vozovnic IJPP in da se podatki o njenih potovalnih navadah lahko pri upravljavcu IJPP hranijo ločeno od osebnih podatkov.
7. Osebni podatki upravičencev do subvencioniranih vozovnic IJPP se vodijo in obdelujejo v skladu z zakonom, ki ureja področje prevoza potnikov v cestnem prometu.